### 12.    Forslag til strategi for Det Nære Sundhedsvæsen

**Åbent**

Sagsnr.: 326-2015-70241       J.nr.: 29.30.00           Dokumentnr.:
326-2016-326078

**Sagstype**

Beslutning.

**Resume og sagens baggrund**

Ældre- og Sundhedsudvalget besluttede på mødet d. 1 februar
2016, at der skal udarbejdes en strategi for Det Nære Sundhedsvæsen i
Kalundborg Kommune. Med udgangspunkt i det vedtagne kommissorium er der
udarbejdet et udkast til strategien, som hermed fremlægges med henblik på, at
den sendes til høring hos relevante parter.

**Indstillinger**

Direktøren indstiller, at strategien for Det Nære
Sundhedsvæsen godkendes og sendes i høring.

**Behandling**

Ældre- og Sundhedsudvalget, Økonomiudvalget,
Kommunalbestyrelsen.

**Sagsfremstilling**

Ældre- og Sundhedsudvalget besluttede på mødet d. 1 februar
2016, at igangsætte en proces med henblik på, at udarbejde en strategi for Det
Nære Sundhedsvæsen i Kalundborg Kommune. Processen er forløbet planmæssigt, og
udkast til strategien fremlægges hermed. Formålet med strategien er at
fastsætte de strategiske, de værdimæssige og de overordnede rammer for udviklingen
på området samt fastsætter mål og pejlemærker for indsats, tiltag og tilbud på
sundhedsområdet fremadrettet.

Strategien tager udgangspunkt i de udfordringer, der er i
Kalundborg Kommune, og den udvikling der sker i det samlede sundhedsvæsen. Den
er bygget op omkring en overordnet vision om, at vi alle har mulighed for at
leve et sundt liv med både fysisk, mental og social trivsel. Det overordnede
mål med strategien er at øge ligheden i sundheden.

Strategien består af 3 målsætninger, som alle understøtter
visionen, og skal sikre, at det overordnede mål nås:

· Målsætning
A: Skabe muligheder for et sundt liv for alle

· Målsætning
B: Skabe kvalitet og sammenhæng for patienten i det nære sundhedsvæsen

· Målsætning
C: Skabe mulighed for et aktivt og selvstændigt liv for alle med langvarig
eller kronisk sygdom

For hver målsætning er der opstillet en række centrale
indsatsområder, som arbejdet med strategien vil være centreret om. Det er et
udtryk for de områder, som de involverede parter har peget på som mest
betydningsfulde i arbejdet med at opfylde den konkrete målsætning. På baggrund
af strategien vil der blive udarbejdet konkrete handleplaner for indsatsområderne.

Strategien understøtter Kommunalbestyrelsens overordnede
vision om, at Kalundborg Kommune er et godt sted at bo og leve, arbejde og
drive virksomhed, og de overordnede pejlemærker for udviklingen af
sundhedsområdet i Kalundborg Kommune, som kommunalbestyrelsen har fastsat i
udviklingsstrategien 2016-2020.

Strategien er udarbejdet i et tværfagligt samarbejde. Der
har været nedsat en arbejdsgruppe bestående af kommunale medarbejdere fra
Johanne Klausen og genoptræningscenteret,

Visitation- og Hjælpemiddelenheden, Sundhedsstaben, Sundhedstjenesten,
Fagcenter for Børn, Læring og Uddannelse, Socialpsykiatrien, Jobcenteret,
Misbrugscenteret, Integreret Pleje og Fællestillidsrepræsentant for FOA og DSR.
Desuden har der været en følgegruppe med repræsentanter fra
patientforeningerne, Ældrerådet, Handicaprådet og Ungerådet. Endvidere har udviklingen
af det nære sundhedsvæsen været drøftet på et seminar for niveau 2-chefer og
team- og gruppeledere på ældre- og sundhedsområdet samt dialogmøder med almen
praktiserende læger, Ældrerådet, Børn-og Familieudvalget og Socialudvalget.
Inputs fra de afholdte møder er indarbejdet i strategien.

**Økonomiske konsekvenser**

Ingen.

**Ældre- og Sundhedsudvalgets
møde den 3. oktober 2016:**

Anbefales.

**Økonomiudvalgets møde den 26.
oktober 2016:**

Anbefales.

**Bilag**

|  |  |
| --- | --- |
| Udkast til strategi for Det nære sundhedsvæsen (2).docx | 326-2016-330293 |
| Bilag A Baggrundsnotat.docx | 326-2016-330292 |